Työ ei ole kadonnut, vaikka teknologia on hävittänyt työpaikkoja jo kaksisataa vuotta. Suomen maataloudesta katosi sadan vuoden aikana yli 700 000 työpaikkaa, mutta ihmiset eivät ole jääneet toimettomiksi.

Hissioperaattori on yksi harvoista ammateista, joka on kadonnut automatisaation takia. Stockmannista ”hissitytöt” katosivat 1980-luvulla.­

Vuonna 1995 yhdysvaltalainen aktivisti Jeremy Rifkin julkaisi synkän kirjan. Myyntimenestykseen noussut teos The End of Work (Työn loppu) alkaa näillä sanoilla: ”Älykkäät koneet korvaavat ihmisiä lukemattomissa tehtävissä, pakottaen miljoonia sini- ja valkokaulustyöntekijöitä työttömyyteen. Tai vielä pahempaa, leipäjonoihin.”